โหงวโภชนา ร้านอาหารตามสั่งกับข้าวต้มร้อนๆ ที่ได้กินก่อนนอนชื่อดังในโซนรังสิต ตัวร้านอยู่ในโซนตลาดรังสิต การเดินทางมาทางถนนวิภาวดีรังสิตขาออก พอข้ามสะพานมาก่อนถึงฟิวเจอร์ปาร์คให้เลี้ยวซ้ายเข้าซอยพหลโยธิน 135 ซอยอยู่ตีนสะพานพอดี ร้านจะเป็นตึกแถวอยู่ทั้งทางซ้ายและขวามือถ้าเข้าถูกซอยต้องเจอแน่นอน เพราะเขาวางโต๊ะเก้าอี้เต็มสองฝั่งซอย ร้านเปิดช่วงเย็นไปจนเกือบถึงเช้า ร้านนี้เป็นขวัญใจคนนอนดึกที่อยากได้อาหารอร่อยร้อนๆรองท้องก่อนจะกลับไปนอนให้สบายพุง เมนูอาหารในร้านก็มีหลากหลายประเภททั้ง ทอดกระเทียม ทอดเกลือ ลวก ยํา  ต้ม ชุบแป้งทอด ผัดสารพัดอย่างเช่น ผัดน้ำมันหอย ผัดกระเพรา ผัดไข่ ผัดไข่เค็ม ผัดผักกาดกระป๋อง ผัดผงกะหรี่ ผัดพริกไทยดำ ผัดพริกเกลือและผัดเขียวหวาน

แต่อาหารจานเด็ดของร้านนี้ก็คือไก่ผัดเม็ดมะม่วงหิมพานต์ 80฿ เมนูนี้ประเภทมาแล้วไม่สั่งทุกคนก็จะรู้ว่าคุณเป็นลูกค้าขาจรอย่างแน่นอน จานนี้ไก่ทอดมากรอบเนื้อเบาบาง ผัดซอสคลุกเคล้ากับนํ้าตาลพริกแห้งและต้นหอมสับเป็นชิ้นเล็กๆในน้ำมันร้อนๆจนนํ้าตาลละลายเคลือบเนื้อไก่พร้อมหนัง ให้ได้ความมันของเม็ดมะม่วงหิมพานต์ความหอมของพริกแห้งและได้ความหวานของหอมหัวใหญ่ ปรุงรสออกหวานเค็มกำลังดี

ผัดแขนงคะน้าปลาเค็ม 80฿ ผัดแขนงคะน้าอ่อน เวลาเคี้ยวเข้าปากจะได้สัมผัสความสดกรอบของคะน้าอ่อน ได้รสชาตินํ้ามันหอยที่ผัดในกะทะร้อนๆกับกระเทียมจนได้รสที่กลมกล่อม แต่ปลาเค็มเนื้อออกแข็งและได้รสความเค็มเกินไปหน่อย กินคะน้าอ่อนนํ้ามันหอยกับข้าวต้มร้อนๆ มันก็ฟินดีครับ

ผัดไข่เค็มหมูสับ 80฿ ได้รสหมูสับชิ้นเล็กๆผัดกับไข่เค็ม รู้สึกได้ถึงความเด้งนุ่มของเนื้อหมูความเค็มแบบเบาบางของไข่เค็ม ที่ผัดในน้ำมันร้อนๆ รสชาติโดยรวมก็เค็มๆมันๆไม่เลี่ยน แต่เวลากินกับข้าวต้มร้อนๆ มันก็ทั้งเด้งทั้งมันทั้งเค็มอย่างเข้ากันได้ดีในปาก

บรรยากาศโดยรวมสำหรับร้านอาหารรอบดึกร้านนี้ก็เหมือนร้านข้าวต้มข้างถนนทั่วไป ร้านใช้โต๊ะสแตนเลสเก้าอี้ พลาสติกลุกนั่งสบาย รักษาความสะอาดได้ดี เจ๊เจ้าของร้านก็ให้การบริการดูแลอย่างทั่วถึงและเป็นกันเอง แม้จะมีลูกค้าเยอะอาหารก็ไม่ต้องรอนาน ซอยคับแคบอาจหาที่จอดรถลำบากแม้ว่าเวลาจะเลยเที่ยงคืนไปแล้ว แนะว่าถ้าหาที่จอดรถไม่ได้ให้ไปจอดในที่จอดรวมของตลาดรังสิตแล้วเดินมา ความโดดเด่นของร้านนี้น่าจะเป็นรสชาติที่โดดเด่นของอาหารที่หลากหลาย ที่ได้กินกับข้าวต้มร้อนๆ ในช่วงเวลาที่ไม่มีใครเขาทำอาหารให้เรากินแล้ว